USAs «minste by» solgt på auksjon
Ifølge BBC var det to vietnamesiske menn som stakk av med det høyeste budet på byen med bare én innbygger. Prisen de måtte ut med for et skolehus, en bensinstasjon, et hus med tre soverom og en dagligvarebutikk var like over fem millioner kroner. De overtar byen Buford i Wyoming nord-vest i USA fra den tidligere eieren Don Sammons (60). Han har lenge vært byens eneste innbygger og har også hatt den uoffisielle tittelen som borgemester i Buford. Sammons kom til byen i 1980 sammen med sin kone og sønn. Seks år senere døde kona, og sønnen har siden flyttet. I 1992 kjøpte han byen, men nå ønsker han å komme videre i livet. - Min familie er borte og dermed også målet med å bo her. Jeg vil nå finne ut hvilke andre eventyr som venter meg, sier Sammons til Reuters.Åpningsbudet på auksjonen som foregikk via internett var 600.000 kroner. Men prisen for byen som ligger 2400 meter over havet steg altså fort til nesten det tidoble. Etter 11 minutter var byen solgt, ifølge nyhetsbyrået Reuters. - Jeg har alltid drømt om å ha en eiendom i USA, skal en av kjøperne, som ønsker å være anonym, ha uttalt. Med på kjøpet får de to vietnameserne også den rundt 40.000 kvadratmeter store tomten de kan boltre seg på.Buford er den nest eldste byen i Wyoming og ligger på Interstate 80, hovedveien fra New York til San Francisco. Den har sin egen postkode og har også et mobiltårn. På ett tidspunkt hadde den lille byen rundt 2000 innbyggere. Og om en liten by nord-vest i USA frister, er det ifølge Reuters flere på markedet. Pray i Montana, med totalt åtte innbyggere, er til salgs for den nette sum av 10 millioner kroner.
Byen Buford kan doble innbyggertallet etter at den ble solgt på auksjon i går.